

**Előterjesztés új testvérvárosi kapcsolat létesítéséről**

**Tisztelt Közgyűlés!**

Őexc. Budima Gjeneza asszony, Koszovó magyarországi nagykövete azzal a kezdeményezéssel keresett meg, hogy szülővárosa, a koszovói Peja – mely Koszovó nyugati részén, a főváros közelében helyezkedik el, a 4. legnagyobb városként többek között ásványvíz forrásairól illetve sörgyárairól híres- és Eger között testvérvárosi kapcsolatot kössünk. Szeretik és tisztelik Magyarországot, országuk célja az együttműködés, jövőépítés és békefenntartás. A közös együttműködésben és egymás országainak megismerésében az oktatás mellett a turizmus, a kultúra illetve a gasztronómia, borászat is szerepet kaphat.

A mai napig még nem volt arra példa, hogy egy magyar és egy koszovói város testvérvárosi kapcsolatot hozzon létre, ezért szeretnék, ha Eger és Peja meglépné ezt.

A közös cél, hogy az oktatás mellett mind a turizmus, a kultúra, a gasztronómia is szerepet kapjon és vállaljon egymás országainak megismerésében, akár fesztiválok megrendezésével, cserediák programokkal. Fontos, hogy az ilyen jellegű kapcsolatokkal, mint a testvérvárosság, még több köteléket teremtsünk országaink között. Így lehetőséget adhatunk arra, hogy egymás országait, városait, kultúráját megismerjük, hogy a másikra támaszkodva segítsük egymást –legfőképpen- ezekben a nehéz időkben.

A nagykövetasszony kezdeményezését városuk megismerése érdekében meghívás követte, melynek eleget téve elmondható, Peja gyönyörű környezetben található, a város önkormányzata, vezetői és nem utolsó sorban polgármestere Gazmend Muhaxheri is lelkesen állt a két város jövőbeni kapcsolata mellé.

Mindezek mellett, a tapasztalatok alapján úgy látjuk, különböző területeken jó gyakorlatok tekintetében is hasznos tapasztalatcsere alakulhat ki a két város között, így például az önkormányzati ügyintézés vagy annak gördülékenyebbé tétele érdekében.

Eger Megyei Jogú Város vezetése örömmel fogadta a megkeresést, hiszen úgy látjuk Peja testvérvárossá fogadásával egy izgalmas, aktív kapcsolat jöhetne létre.

### Három napos látogatásunk alatt találkoztunk Őexc. Budima Gjeneza nagykövet asszonnyal, aki Novák Katalin köztársasági elnökkel érkezett az országba, ahol Vjosa Osmani koszovói államfőveltárgyalt és elmondta, Magyarország közvetítő szerepet tölt be a Nyugat-Balkán és az Európai Unió között, *a két ország kapcsolata történelmi hagyományokra épül illetve* közös értékeken és célkitűzéseken is osztozunk. Ezen gondolatokhoz csatlakozva Eger városa szeretne lépéseket tenni a közös együttműködés elősegítése, ápolása érdekében.

A Városi Kulturális, Idegenforgalmi és Szociális Bizottság az Eger Megyei Jogú Város Önkormányzata Közgyűlésének 28/2011.(VI.30.) önkormányzati rendelete Eger Megyei Jogú Város Alapokmányáról 1. mellékletének 10.2 pontja alapján javaslatot tesz új testvérvárosi kapcsolatok létesítésére.

Kérem a Tisztelt Közgyűlést, fogadja el az új testvérvárosi kapcsolat létesítését a koszovói Peja városával.

2022. október 13.

**Mirkócki Ádám**

polgármester

**Határozati javaslat:**

Eger Megyei Jogú Város Önkormányzata Közgyűlése jóváhagyja új testvérvárosi kapcsolat létesítését a koszovói Peja városával és egyben felhatalmazza Eger Megyei Jogú Város Polgármesterét a szerződés aláírására.

**Felelős:** Mirkóczki Ádám polgármester megbízásából

Spisák György aljegyző, Kabinet Iroda, Irodavezető

**Határidő:** 2022. december 31.